ŉ Rekord 60 000 toeskouers by Ellispark verwagIn 1993 was daar 60 000 toeskouers op Ellispark toe Frankryk met 18-17 teen die Springbokke gewen het. En dit is baie moontlik dat hierdie bywoningsyfer Saterdag vir die derde toets verbeter kan word. Die koue wat vir Saterdag voorspel word, skrik klaarblyklik nie voornemende toeskouers af nie. In hul mediaverklaring Woensdagmiddag maak die GLRU bekend dat daar reeds 52 000 kaartjies verkoop is. Dit is soveel toeskouers as die 52 330 wat in 2001 vir nog ŉ Bok-verloorwedstryd (23-32) teen die Franse op Ellispark was. Terloops, die Franse het die ander twee toetse op Ellispark ook gewen, met 9-5 in 1958, wat Suid-Afrika se eerste reeksneerlaag sedert 1896 was; en in 1967 toe die Franse met 19-14 gewen het nadat die Bokke die eerste twee toetse oortuigend gewen het. ♦ Ondersteuners wat nog kaartjies soek, kan dit aanlyn koop van lionsrugby.computicket.com, óf van die kaartjieskantoor by die stadion óf van enige Computicket-verkooppunt. ♦ Die meeste toeskouers nóg by ŉ wedstryd in Suid-Afrika was in 1955. Daar was ŉ beraamde (nie-amptelike) skare van 100 000 wat die omheining platgetrap het om die eerste toets teen die Britse Leeus van Robin Thomson te sien. Dit was een van die mees dramatiese toetse in Suid-Afrika se rugbygeskiedenis wat met 22-23 verloor is toe die laaste doelskop van Jack van der Schyff langs die regoppaal weggeswaai en die toerspan as die wenner gelaat het. Die reeks het met twee-elk gelykop geëindig.